32003R1847
L 269/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1847/2003 НА КОМИСИЯТА
от 20 октомври 2003 година
относно временното разрешаване на нова употреба на добавка и постоянното разрешаване на добавка, която вече е разрешена за фуражите
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Директива 2003/7/ЕО на Комисията (2), и по-специално член 3, член 9г, параграф 1 и член 9д, параграф 1 от нея,
като има предвид, че:
(1)
Съгласно Директива 70/524/ЕИО за всяка нова употреба на вече разрешена добавка се изисква разрешително от Общността.
(2)
В случая с добавките, посочени в част II от приложение В към Директива 70/524/ЕИО, които включват ензими, временно разрешително може да бъде издадено за нова употреба на дадена добавка към фуражите, при условие че изложените в посочената директива условия са удовлетворени и ако, предвид наличните резултати, може да се допусне, че когато бъде употребена в храните за животните, това ще доведе до един от резултатите, посочени в член 2, буква а) от същата директива. Такова временно разрешително може да бъде издадено за период не по-дълъг от четири години.
(3)
Посоченият в приложение I към настоящия регламент ензим (ензимът) бе за пръв път временно разрешен при пилетата за угояване с Регламент (ЕО) № 1436/98 на Комисията (3) след изразено положително становище от страна на Научния комитет по храненето на животните (НКХЖ), по-специално по отношение на безопасността на продукта. Временното разрешително на тази добавка бе продължено до 30 юни 2004 г. с Регламент (ЕО) № 2200/2001 на Комисията (4).
(4)
От предприятието производител бяха получени нови данни в подкрепа на заявлението за разширяване обхвата на разрешителното за употреба на ензима при пуйките за угояване.
(5)
Оценката на заявлението за разрешително, подадено във връзка с новата употреба на ензима, показва, че изложените условия в Директива 70/524/ЕИО за временно разрешително са удовлетворени.
(6)
На 27 март 2003 г. НКХЖ изрази положително становище за безопасността на ензима по отношение на пуйките за угояване при изложените в настоящия регламент условия.
(7)
Съгласно Директива 70/524/ЕИО добавките, посочени в част II от приложение В към същата директива, могат да бъдат разрешени без ограничения във времето, ако условията, изложени в член 3, буква а), са изпълнени.
(8)
Микроорганизмът, посочен в приложение II към настоящия регламент („микроорганизмът“), бе временно разрешен за пръв път с Регламент (ЕО) № 1436/98, след положителното становище на НКХЖ, и по-точно по отношение на безопасността на продукта. Временното разрешително за микроорганизма бе продължено до 30 юни 2004 г. с Регламент (ЕО) № 2200/2001.
(9)
Предприятието производител представи нови данни в подкрепа на заявлението за разрешаване на микроорганизма без ограничения във времето.
(10)
Оценката на заявлението за разрешително, предоставена по отношение на микроорганизма, показва, че всички условия за разрешително без ограничения във времето, изложени в Директива 70/524/ЕИО, са удовлетворени.
(11)
На 2 декември 2002 г. НКХЖ изрази положително становище по отношение на ефикасността на микроорганизма при известни условия, изложени в настоящия регламент.
(12)
Следователно употребата на ензима при пуйките за угояване следва да бъде одобрена за период от четири години, а употребата на микроорганизма при малките прасенца до 35 kg следва да бъде разрешена без ограничения във времето.
(13)
Оценката на двете заявления показва, че се налагат някои процедури за защита на работниците от излагане на ензима и микроорганизма. Такава защита обаче е осигурена от прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (5).
(14)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Добавката, принадлежаща към групата „Ензими“ и посочена в приложение I, се разрешава за употреба като добавка към фуражите при условията, изложени в същото приложение.
Член 2
Добавката, принадлежаща към групата „Микроорганизми“, посочена в приложение II, се разрешава за употреба като добавка към фуражите при условията, изложени в същото приложение.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 октомври 2003 година.